Crapecuorno

'O Crapecuorno (20px, Capricornus pe llatino) è na custellazzione d''o zodiaco.  'O Crapecuorno è una d''e 88 ccustellazzione muderne, ed era pure una d''e 48 ccustellazzione elencate 'e Tolemeo. Sotto 'e limmete suje a ll'ebbroca 'e mo è cunfinata 'a ll'Aquila, 'o Sagittario, 'o  Microscopio, 'o Piscis Austrinus e ll'Aquario.

 Caratturìsteche 
Chesta custellazzione è 'a cchiù debbole nfra chelle d''o zodiaco, doppo 'o Cancaro. 'E stelle soje cchiù lucente se trovano int'a nu triàngulo 'e ca pizze songo Giedi (α), Deneb Algedi (δ) e ω Capricorni.

 Storia 
Chesta custellazione è una d''e cchiù antiche ca songo state definute, forze 'a cchiù antica, cu ttutto ca 'a debbole lummenusità soja. Disigne 'e nu crapecuorno o suocche hanno state truvate ncopp''e ffelle babbilonese 'e tremille anne fa. Uno d''e possibbile mutive è ca a chell' èbbroca, 'o solstizzio 'e vierno 'e ll'emisfero bureale capitava pe' ttramente 'o sole se truvava int''o Crapecuorno. Facirmente 'o penziero p''a rinascita d''o sole putesse rènnere assaje mpurtante ll'asservazzione strunòmeche e strulòggeche 'e chesta reggione d''o cielo.

P' 'a stessa raggione 'a pusizione cchiù meridiunale d''o sole, ca vene raggiunta durante 'o solstizzio 'e vierno 'e ll'emisfero bureale, è chiammata 'o Tropico d''o Crapecuorno, nu termine ca definisce pure na lìnia ncopp''a Terra addo 'o Sole se trova ô zenitt a miezzojuorno d''o sulstizzio.

P' 'o fatto d''a precezzione 'e ll'aquinoze, 'o solstizzio 'e vierno nun càpita cchiù pe' ttramente 'o sole se trova int''o Crapecuorno.

'O chianeta Nettunno fuje scummigliato int'a chesta custellazzione d''o strònomo germanese Johann Galle, vicino a Deneb Algedi (δ Capricorni) 'o 23 'e settembre 1846, pe''e spiecazione d''o matemateco Urbain Le Verrier.

 Mitologgia 

Chesta custellazzione è a vote affiurata cu Amaltea, 'a crapa ca ammammette 'o bammino Zeus doppo ca mamma suja Rea 'o sarvette 'a ll'essere sgurfato 'a pate sujo Crono. 'O cuorno rutto d''a crapa fuje trasfurmato int''o cuornacopio, 'o cuorno 'e ll'abbunnanza. Cierte autore antiche mantengono ca chisto mito vene d''o fatto ca 'o Sole se defresca pe' ttramente se truva int'a chista custellazzione, praparannose ô arresagliuto 'mmerzo nord.

Spisso, chesta custellazzione è pure affiurata comme na crapa 'e mare, na crapa cu 'a cora 'e pesce. Uno d''e mite relative dice ca quanno 'o dio-crapa Pan fuje dato ncuollo 'e ll'irco Tifone, se affunnette int''o Nilo pe sfuirle. 'E pparte ncopp'a ll'acqua rummanettero crapa, ma chille sott'acqua fujeno trasfurmate int'a forma 'e pesce.

Int''a Sumeria antica, 'a custellazzione era assuciata cu 'o dio Ea o Enki, ca menava d''o mare 'a scienzia 'a ll'umanetà.

'A custellazzione se truva int'a n'area d''o cielo chiammata 'o Mare o ll'Acqua, pecché cuntene tante ccustellazzione assuciate cu ll'acqua comme ll'Acquario, 'e Piesce e Eridanus.

 Struloggía 

A chesta custellazzione è assuciato 'o singo strulogico d''o Crapecuorno (22 'e dicembre - 19 'e jennaro). 
Int'a cierte ccosmuloggie mituloggeche, 'o Crapecuorno è assuciato cu ll'alimento Terra, ed è quinni chiammato nu singo 'e terra (nzieme ô Toro e â Vergene. 'O cuntrario sujo è 'o Cancaro. 

Categoria:Astronumia